
  PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                                                          Bucureşti,   7.06.2006

                                                           Nr.  P.L.X- 315/2006

	
	
	


                                                                      RAPORT
asupra proiectului de Lege pentru modificarea şi completarea 

Legii voluntariatului nr. 195/2001

În conformitate cu prevederile art. 95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii voluntariatului nr. 195/2001, trimis cu adresa  nr.P.L.X.- 315  din 18 aprilie 2006, înregistrat sub nr. 31/507 din 19 aprilie 2006.
În raport de obiectul şi conţinutul său, proiectul de lege, care provine dintr-o propunere legislativă,  face parte din categoria legilor ordinare. 

Potrivit prevederilor art. 75 din Constituţia României şi ale art. 92 alin. 9 pct. 1 din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.

Senatul a adoptat proiectul de lege în şedinţa sa din 12 aprilie 2006.

Consiliul Legislativ a avizat favorabil proiectul de lege, conform avizului nr. 1594/9.11.2002.
Guvernul, în punctul său de vedere, transmis cu nr. 513/7.02.2006, a comunicat că susţine adoptarea iniţiativei legislative, sub rezerva însuşirii unor observaţii şi propuneri. 
Comisia pentru drepturile omului, culte şi problemele minorităţilor naţionale şi Comisia pentru egalitate de şanse între femei şi bărbaţi au avizat favorabil, cu amendamente,  acest proiect de lege, conform  avizelor  nr.25 /430/11.05.2006 şi, respectiv,  nr. 45/182/10.05.2006.

De asemenea, au fost depuse la Comisie amendamente din partea domnului deputat Petre Ungureanu.

Proiectul de lege are ca obiect de reglementare modificarea şi completarea Legii voluntariatului nr. 195/2001 în scopul stimulării activităţii de voluntariat. Se au, astfel, în vedere aspecte vizând responsabilitatea organizaţiilor şi a voluntarilor, eliberarea certificatului de voluntar, precum şi stabilirea unor criterii vizând eligibilitatea acestora. 
În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat, în şedinţa din 7 iunie  2006. 

Din  partea Ministerului Justiţiei a participat, la dezbaterile pe marginea proiectului de lege, doamna Secretar de stat Katalin Barbara Kibedi.
La lucrările comisiei au fost prezenţi  20  deputaţi, din totalul de 26 membri ai comisiei.

În urma dezbaterii, membrii comisiei au hotărât, cu unanimitate de voturi ca proiectul de Lege pentru modificarea şi completarea Legii voluntariatului nr. 195/2001 să fie supus, spre dezbatere şi adoptare, plenului Camerei Deputaţilor, în forma adoptată de Senat, cu amendamentele prezentate în anexa 1 la prezentul raport. Amendamentele respinse sunt prezentate în anexa 2 a raportului.
PREŞEDINTE 

Sergiu Andon 





                                           George Băeşu


Consilier
Dr. Nicolae Voiculescu
ANEXA 1







AMENDAMENTE ADMISE
	Nr.
	Text adoptat de Senat

	Text propus de Comisie
	Motivare

	1
	1.ARTICOL UNIC.- Legea voluntariatului nr. 195/2001, publicată în Monitorul Oficial al României, Partea I, nr. 206 din 24 aprilie 2001, cu modificările şi completările ulterioare:
	ART. I.- Legea voluntariatului nr. 195/2001, publicată în Monitorul Oficial al României, Partea I, nr. 206 din 24 aprilie 2001, cu modificările şi completările ulterioare, se modifică şi  se completează, după cum urmează:
Autori: deputat Petre Ungureanu

Comisia pentru egalitatea de şanse pentru femei şi bărbaţi
	Conform normelor de tehinică legislativă.

	2
	1. Articolul 1 va avea următorul cuprins:
“Art.1.- Prezenta lege reglementează participarea persoanelor fizice la acţiuni de voluntariat organizate de persoane juridice de drept public şi de drept privat fără scop lucrativ în România.”
	1. Text nemodificat
	

	3
	2.La articolul 2, literele a), b) şi c) vor avea  următorul cuprins:

“a) voluntariatul este activitatea de interes public desfăşurată din proprie iniţiativă de orice persoană fizică, în folosul altora, fără a primi o contraprestaţie materială;
b) activitatea de interes public este activitatea desfăşurată în domenii cum sunt: asistenţa şi serviciile sociale, protecţia drepturilor omului, medico-sanitar, cultural, artistic, educativ, de învăţământ, ştiinţific, umanitar, religios, filantropic, sportive, de protecţie a mediului, social şi comunitar şi altele asemenea;
c) organizaţia-gazdă este persoana juridică de drept public sau persoana juridică de drept privat, fără scop patrimonial, care  administrează activitatea de voluntariat. În raport cu natura activităţii desfăşurate, complexitatea acesteia, riscurile pe care le implică, impactul produs, respectiv răspunderea pe care o implică, dacă este cazul, între părţi se poate încheia un contract de voluntariat;”
	2.La articolul 2, literele a), b) şi c) vor avea  următorul cuprins:

a) Text nemodificat
b) Text nemodificat
c) organizaţia-gazdă este persoana juridică de drept public sau persoana juridică de drept privat, fără scop patrimonial, care  administrează activitatea de voluntariat. În raport cu natura activităţii desfăşurate, complexitatea acesteia, riscurile pe care le implică, impactul produs, respectiv răspunderea pe care o implică, între părţi se poate încheia un contract de voluntariat;

Autor: deputat Petre Ungureanu


	Oportunitatea încheierii unui contract de voluntariat este stabilită de părţile sale.

	4
	3. La articolul 2, litera f) se abrogă
	3. Text nemodificat
	

	5
	4.La articolul 3, litera d) va avea următorul cuprins:

“d) participarea în activităţi de voluntariat se face pe baza egalităţii şanselor, fără nici un fel de discriminări.”
	4.La articolul 3, litera d) va avea următorul cuprins:

d) participarea persoanelor la  activităţile de voluntariat se face pe baza egalităţii de şanse, fără nici un fel de discriminare.
Autori: deputat Petre Ungureanu

Comisia pentru egalitatea de şanse pentru femei şi bărbaţi
	Pentru o redactare mai adecvată.

	6
	5. La articolul 6, după alineatul (1) se introduce un alineat nou, alin.(11), cu următorul cuprins:

„(11) Organizaţia-gazdă este obligată să păstreze un registru de evidenţă a voluntarilor, a duratei şi a tipului activităţii desfăşurate de către aceştia.”
	5. Text nemodificat
	

	7
	6. La articolul 6, alineatul (2) va avea următorul cuprins:

„(2) Dacă părţile convin că este oportun un contract de voluntariat, acesta se încheie în două exemplare, dintre care unul se păstrează în mod obligatoriu în evidenţa persoanei juridice.”
	6. Text nemodificat
	

	8
	7. Articolul 7 va avea următorul cuprins:

“Art. 7.- În contractul de voluntariat trebuie stipulate cel puţin următoarele drepturi ale voluntarului:

a) desfăşurarea activităţii în concordanţă cu capacitatea şi disponibilitatea sa;

b) asigurarea de către organizaţia-gazdă a desfăşurării activităţilor în condiţiile legale de protecţie a muncii, în funcţie de natura şi de caracteristicile activităţii respective;

c) asigurarea de către organizaţia-gazdă, în condiţiile prevăzute de lege, împotriva riscurilor de accident şi de boală sau a altor riscuri care decurg din natura activităţii; în lipsa asigurării, orice daune suferite de voluntar în decursul desfăşurării activităţii de voluntariat se suportă integral de organizaţia gazdă, dacă acestea nu au fost determinate de culpa voluntarului. Voluntarul poate renunţa la acest drept. Renunţarea trebuie să fie expresă şi se exprimă în scris;
d) eliberarea de către organizaţia-gazdă, la cererea voluntarului, a unui certificat nominal care să recunoască prestarea  activităţii de voluntar, precum şi experienţa şi aptitudinile dobândite;

e) în funcţie de înţelegerea dintre organizaţia-gazdă şi voluntar, se poate stabili rambursarea de către organizaţia-gazdă, în condiţiile convenite în contract, a cheltuielilor efectuate pentru realizarea activităţii. Renunţarea de către voluntar la acest drept echivalează cu un act de liberalitate.”
	Articolul 7 va avea următorul cuprins:

Art. 7.- În contractul de voluntariat trebuie stipulate cel puţin următoarele drepturi ale voluntarului:

a) Text nemodificat
b) Text nemodificat
c) Text nemodificat
d) eliberarea de către organizaţia-gazdă, la terminarea perioadei de voluntariat, a unui certificat nominal care să recunoască prestarea  activităţii de voluntar, precum şi experienţa şi aptitudinile dobândite;

e) Text nemodificat
Autor: deputat Petre Ungureanu


	Pentru o exprimare mai precisă.

	9
	8. La articolul 8, literele c) şi d) vor avea următorul cuprins:

“c) să participe la cursurile de instruire organizate, iniţiate sau propuse de către organizaţia-gazdă pentru o mai bună desfăşurare a activităţii voluntarului;

d) voluntarul este răspunzător, pentru daunele morale sau materiale aduse organizaţiei-gazdă în cadrul activităţii de voluntariat din propria culpă.”
	8. Text nemodificat
	

	10
	9. Articolul 13 va avea următorul cuprins:

“Art. 13.- Renegocierea contractului de voluntariat se face la cererea scrisă a uneia dintre părţi, în condiţiile stabilite prin contract.”
	9. Text nemodificat
	

	11
	10. Articolul 14 va avea următorul cuprins:

“Art. 14.- Denunţarea unilaterală a contractului de voluntariat are loc din iniţiativa oricăreia dintre părţi şi se face în formă scrisă, fără obligaţia prezentării motivelor. Condiţiile denunţării se stabilesc prin contract, termenul stabilit pentru prezentarea preavizului fiind determinat de buna desfăşurare a activităţii.”
	10. Articolul 14 va avea următorul cuprins:

Art. 14.- Denunţarea unilaterală a contractului de voluntariat are loc din iniţiativa oricăreia dintre părţi şi se face în formă scrisă, cu arătarea motivelor. Condiţiile denunţării se stabilesc prin contract, termenul stabilit pentru prezentarea preavizului fiind de 30 de zile.
Autor: deputat Petre Ungureanu


	Pentru a se înlătura o formulare ambiguă.

	12
	11. Articolul 17 va avea următorul cuprins:

“Art. 17.- La concursurile organizate pentru ocuparea de posturi, în condiţiile în care doi sau mai mulţi candidaţi obţin punctaje egale, autorităţile şi instituţiile publice pot să acorde punctaj suplimentar persoanelor care prezintă unul sau mai multe certificate nominale de voluntariat prin care se recunoaşte prestarea activităţii de voluntariat, precum şi experienţa dobândite.”
	11. Articolul 17 va avea următorul cuprins:

Art. 17.- La concursurile organizate pentru ocuparea de posturi, dacă doi sau mai mulţi candidaţi obţin punctaje egale, autorităţile şi instituţiile publice, precum şi cele private pot să acorde punctaj suplimentar persoanelor care prezintă unul sau mai multe certificate nominale de voluntariat prin care se recunoaşte prestarea activităţii de voluntariat, precum şi experienţa dobândite, în condiţiile în care acestea constituie criterii de selecţie.

Autori: deputat Petre Ungureanu

Comisia pentru egalitatea de şanse pentru femei şi bărbaţi
	Pentru a se evita eventuala discriminare care ar putea apare în procedura de angajare.

	13
	
	După articolul I se introduce un articol nou, articolul II, cu următorul cuprins:

“Art. II.- Legea voluntariatului nr. 195/2001, publicată în Monitorul Oficial al României, Partea I, nr. 206 din 24 aprilie 2001, cu modificările şi completările ulterioare, se va republica în Monitorul Oficial al României, Partea I, dându-se textelor o nouă  numerotare.”
Autori: deputat Petre Ungureanu

Comisia pentru egalitatea de şanse pentru femei şi bărbaţi
	Conform normelor de tehnică legislativă.


ANEXA  II

A M E N D A M E N T E    R E S P I N S E

	Nr.

crt.
	Text proiect de lege
	Amendamentul propus şi

autorul acestuia
	I. Motivaţia propunerii

II. Motivaţia respingerii


	Camera decizională

	1
	5. La articolul 6, după alineatul (1) se introduce un alineat nou, alin. (11), cu următorul cuprins:
“(11) Organizaţia-gazdă este obligată să păstreze un registru de evidenţă a voluntarilor, aduratei şi a tipului activităţii desfăşurate de către aceştia.”
	5. La articolul 6, alineatul (1) se modifică şi va avea următorul cuprins:

„(2) Dacă părţile convin că este oportun un contract de voluntariat, acesta se încheie în două exemplare, dintre care unul se păstrează în mod obligatoriu în evidenţa persoanei juridice.”
Autor: Comisia pentru egalitatea de şanse pentru femei şi bărbaţi
	I. Reorganizare text
II. Comisia a menţinut textul iniţial ca fiind mai adecvat.
	Camera Deputaţilor

	2
	La articolul 6, alineatul (2) va avea următorul cuprins:
„(2) Dacă părţile convin că este oportun un contract de voluntariat, acesta se încheie în două exemplare, dintre care unul se păstrează în mod obligatoriu în evidenţa persoanei juridice.”
	La articolul 6, alineatul (2) se modifică şi va avea următorul cuprins: 
“(11) Organizaţia-gazdă este obligată să păstreze un registru de evidenţă a voluntarilor, aduratei şi a tipului activităţii desfăşurate de către aceştia”
	I. Reorganizare text

II. Comisia a menţinut textul iniţial ca fiind mai adecvat.
	Camera Deputaţilor

	3.
	11. Articolul 17 va avea următorul cuprins:

“Art. 17.- La concursurile organizate pentru ocuparea de posturi, în condiţiile în care doi sau mai mulţi candidaţi obţin punctaje egale, autorităţile şi instituţiile publice pot să acorde punctaj suplimentar persoanelor care prezintă unul sau mai multe certificate nominale de voluntariat prin care se recunoaşte prestarea activităţii de voluntariat, precum şi experienţa dobândite.”
	11. Se elimină
Autor: Comisia pentru drepturile omului, culte şi probleme minorităţilor naţionale
	I. Pentru a se evita eventuale discriminări
II. Comisia a reformulat textul art. 17.
	Camera Deputaţilor


